Der er gået 25 år, siden Nationalmuseet første gang indsamlede danske dagbøger. Det gjorde de onsdag den 2. september 1992, og museet modtog godt 51.000 hånd- og maskinskrevne dagbøger fra danskere landet over. Fælles for alle dagbøgerne var, at afsenderne beskrev deres færden netop den onsdag - første onsdag i september 1992.

I anledningen af 25-året opfordrer Nationalmuseet alle danskere til at skrive dagbog i dag og indsende materialet til Nationalmuseet. Og ifølge Lykke Pedersen, seniorforsker på Nationalmuseet, er der intet materiale, der er for kedeligt: »Det er netop det trivielle og hverdagens store og små gøremål, der har vores interesse her. Vi er interesserede i alt, fra hvad folk har fået til morgenmad, hvem de taler med i løbet af dagen, og hvilket tøj de har på. For det er netop det, der ændrer sig.«

Dagbogsmaterialet, der bliver indsamlet i dag, skal blandt andet bruges til at kortlægge de forandringer, der er sket i danskernes hverdag gennem de sidste 25 år: »Materialet fra 1992 er en meget velbevaret og hemmelig skat, der har ligget hen. Der har været nogle sprogforskere, der har kigget på noget af det, men egentlig forskning har det ikke været underlagt endnu. Så med den nye indsamling håber vi, at kunne bringe begge indsamlinger i spil og på den måde få noget materiale, der kan sige noget om Danmark de sidste 25 år« siger Lykke Pedersen.